མཁའ་ཁྱབ་ཕྱི་ནང་གསང་བའི་མཆོད་སྤྲིན་ ་ ་ ་ ་ ་རྒྱས་པར་ན་མཆོད་སྤྲིན་གྱི་གནས་དང་། མཆོད་རྫས་ཀྱི་གནས་སུ་མཆོད་ཡོན་སོགས་ནས་རོལ་མོའི་བར་སྦྱར་བ་ཕྱག་ལེན་ཡིན།  ཀུན། ། མཁའ་ཁྱབ་དཔལ་ལྡན་བླ་མ་དགྱེས་ཕྱིར་འབུལ། ། མཁའ་ཁྱབ་སྐྱེ་དགུའི་རེ་འདོད་སྐོང་བར་ཤོག། བཀོད་ལེགས་བལྟ་ན་སྡུག་པ་མཆོད་པའི་སྤྲིན། ། དངོས་འབྱོར་ཡིད་ཀྱིས་སྤྲུལ་པའི་མཆོད་རྫས་རྣམས། ། དཔལ་ལྡན་བླ་མ་དགྱེས་ཕྱིར་གུས་པས་འབུལ། ། འགྲོ་ཀུན་དབུལ་བ་སེལ་བར་བྱིན་གྱིས་རློབས། ། ཡིད་འོང་འདོད་དགུའི་དཔལ་འབྱོར་འབྱུང་བའི་གནས། ། ལྷ་རྫས་རིན་ཆེན་ ་ ་ ་ ་ ་རྒྱས་པར་བྱེད་ན་རིན་ཆེན་གྱི་གནས་སུ་འཁོར་ལོ་སོགས་རྒྱལ་སྲིད་སྣ་བདུན་འབུལ་བ་ཕྱག་ལེན་ཡིན།  ཇི་སྙེད་ཡོད་པ་ཀུན། ། དཔལ་ལྡན་བླ་མ་དགྱེས་ཕྱིར་གུས་པས་འབུལ། ། འགྲོ་ཀུན་ཕན་བདེ་རྒྱས་པར་བྱིན་གྱིས་རློབས། ། ཀུན་ཏུ་བཟང་པོའི་རྣམ་འཕྲུལ་ཇི་བཞིན་དུ། ། རྨད་བྱུང་འདོད་པའི་ ་ ་ ་ ་ ་རྒྱས་པར་ན་འདོད་པའི་གནས་སུ་གཟུགས་ཀྱི་ཡོན་ཏན་ནས་རེག་བྱའི་བར་སྦྱར་བ་ཕྱག་ལེན།  ཡོན་ཏན་དཔག་མེད་རྣམས། ། དཔལ་ལྡན་བླ་མ་དགྱེས་ཕྱིར་གུས་པས་འབུལ། ། འགྲོ་ཀུན་ཆོས་འབྱོར་རྒྱས་པར་བྱིན་གྱིས་རློབས། ། ༈། ། དཔལ་འབྱོར་ཕུན་ཚོགས་དག་པའི་ཞིང་ཁམས་ན། ། འཁོར་ཚོགས་ཡོན་ཏན་ཕྲིན་ལས་དཔག་མེད་ཀྱི། ། སངས་རྒྱས་བྱང་སེམས་དུ་མས་གང་བ་ཡི། ། ཕུན་ཚོགས་དག་པའི་ཞིང་གིས་བླ་མ་མཆོད། ། རབ་ཡངས་འབྱུང་བཞིའི་དཀྱིལ་འཁོར་བརྟན་པ་ལ། ། བཀོད་ལེགས་རི་གླིང་འཁོར་ཡུག་རྒྱ་མཚོས་སྤྲས། ། བརྟན་གཡོའི་དཔལ་གྱིས་ཕྱུར་བུར་གཏམས་པ་ཡི། ། ཕུན་ཚོགས་འཇིག་རྟེན་ཁམས་ཀྱིས་བླ་མ་མཆོད། ། ཉི་ཟླ་རྒྱུ་སྐར་རྒྱས་པ་དྭངས་པའི་མཁའ། ། འཇའ་ཚོན་ན་བུན་སྤྲིན་གྱིས་མཛེས་གྱུར་ཞིང་། ། ནོར་བུའི་མདངས་འཕྲོག་ཀུན་གྱི་གོ་འབྱེད་པའི། ། ཕུན་ཚོགས་ནམ་མཁའི་ཁམས་ཀྱིས༞། འདོད་དགུ་འབྱུང་བའི་རིན་ཆེན་རི་བོ་དང་། ། རྩི་སྨན་རྒྱས་པའི་ནགས་དང་གངས་རི་སོགས། ། དབྱིབས་ལེགས་ལྷུན་སྡུག་སྐྱེ་བོས་བརྟེན་གྱུར་པ། ། ཕུན་ཚོགས་རི་བོ་ཀུན་གྱིས༞། ཡིད་འོང་མེ་ཏོག་འབྲས་བུ་རབ་རྒྱས་པའི། ། ཡངས་པའི་སྤངས་ཤོངས་ནགས་ཚལ་ལ་སོགས་པ། ། བདེ་ཞིང་ཉམས་དགའི་དཔལ་འབྱོར་གྱིས་གང་བའི། ། ཕུན་ཚོགས་བསྟི་གནས་ཀུན་གྱིས༞། རྒྱལ་བའི་མཆོད་སྡོང་མ་སྨོས་ལོ་ཏོག་དང་། ། འདོད་འཇོའི་བ་དང་དཔག་བསམ་ལྗོན་པའི་ཤིང་། ། འཆི་མེད་བདུད་རྩིའི་ཆུ་རྒྱུན་རྫིང་བུ་སོགས། ། ཕུན་ཚོགས་ལོངས་སྤྱོད་ཀུན་གྱིས༞དྲི་མེད་བཻ་ཌཱུར་ས་གཞི་ཡངས་པ་ལ། ། གསེར་དངུལ་རྩིག་པ་བ་གམ་དྲྭ་བ་ཅན། ། རིན་ཆེན་ཀ་བས་བཏེག་ཅིང་ཁྱོན་ཡངས་པའི། ། ཕུན་ཚོགས་གཞལ་མེད་ཁང་གིས་བླ་མ་མཆོད། ། བླ་བྲེ་རྒྱལ་མཚན་གདུགས་ཀྱིས་སྟེང་ནས་མཛེས། ། དར་དཔྱངས་ལྷབ་ལྷུབ་གཡོ་བས་ལོགས་ནས་བརྒྱན། ། རིན་ཆེན་གདན་ཁྲི་མཐོན་པོས་འོག་ནས་བརྗིད། ། ཕུན་ཚོགས་ཉེ་མཁོའི་དཔལ་གྱིས༞། ཐར་པའི་རྒྱལ་མཚན་ཆོས་གོས་ངུར་སྨྲིག་དང་། ། པཉྩ་ལི་ཀ་ལྷ་ཡི་གོས་བཟང་དང་། ། རབ་མཛེས་སྲབ་འཇམ་ཡང་བའི་དར་ལ་སོགས། ། ཕུན་ཚོགས་ན་བཟའ་ཀུན་གྱིས༞། རིན་ཆེན་དབུ་རྒྱན་དར་གྱི་ཅོད་པན་དང་། ། མུ་ཏིག་དོ་ཤལ་ནོར་བུའི་ག་ཤལ་དང་། ། རིན་ཆེན་ཕྲ་བཀོད་གསེར་གྱི་གདུ་བུ་སོགས། ། ཕུན་ཚོགས་རིན་ཆེན་རྒྱན་གྱིས༞། ཕུན་ཚོགས་ནོར་གྱི་གཏེར་ཆེན་བུམ་པ་དང་། ། ཨ་ཀར་ལ་སོགས་སྨན་མཆོག་མཐའ་ཡས་དང་། ། འབྲས་སོགས་བཅུད་ལྡན་འབྲུ་ཡི་ཕུང་པོ་སོགས། ། ཕུན་ཚོགས་རོ་བརྒྱའི་ཟས་ཀྱིས༞། ཕྱོགས་བཅུའི་ཞིང་ཁམས་རབ་འབྱམས་དཔག་མེད་ན། ། སྣོད་ཀྱི་དཔལ་འབྱོར་མཆོད་འོས་ཇི་སྙེད་ཀུན། ། ཀུན་ཏུ་བཟང་པོའི་རྣམ་ཐར་ཇི་བཞིན་དུ། ། ཡིད་ཀྱིས་ལེགས་པར་སྤྲུལ་ནས་བླ་མ་མཆོད། ། ༈། ཁམས་གསུམ་དབང་ཕྱུག་ཚངས་པ་བརྒྱ་བྱིན་དང་། ། ས་སྐྱོང་འཁོར་ལོས་སྒྱུར་རྒྱལ་ཀླུ་དབང་སོགས། ། བཙུན་མོ་སྲས་དང་མངའ་ཐང་རབ་རྒྱས་པའི། ། ཕུན་ཚོགས་སྐྱེ་དགུའི་དབང་པོས༞། རིགས་གཟུགས་འབྱོར་ལྡན་བློན་པོ་ཁྱིམ་བདག་དང་། ། ཉམས་དགའ་གླུ་ལེན་ཁྱེའུ་ཕོ་མོའི་ཚོགས། ། གཟུགས་མཛེས་སྐད་སྙན་ཡིད་གཞུང་གོས་རྒྱན་ཅན། ། ཕུན་ཚོགས་ཁྱེའུ་ཀུན་གྱིས༞། རི་ངོས་འགྱིང་བའི་སེང་གེ་ཁྱུ་མཆོག་དང་། ། རི་སུལ་རྒྱུ་བའི་ཀྲྀཥྞ་ས་ར་སོགས། འཁྲུལ་རྒྱས་མདངས་བཀྲག་ངེས་པའི་གོམས་སྟབས་ཅན། ། ཕུན་ཚོགས་རི་དྭགས་ཀུན་གྱིས༞། ནགས་རིར་སྙན་སྒྲོག་རི་སྐེག་ཁུ་བྱུག་དང་། ། ས་གཞིའི་རྒྱན་གྱུར་བཞད་དང་ཁྲུང་ཁྲུང་སོགས། ། སྐད་སྙན་སྤུ་སྡུག་མཛེས་པའི་གར་སྟབས་ཅན། ། ཕུན་ཚོགས་འདབ་ཆགས་ཀུན་གྱིས༞། མདོར་ན་སྣོད་ཀྱི་ས་ཕྱོགས་ཡིད་འོང་ན། ། བཅུད་ཀྱི་སེམས་ཅན་མཆོད་འོས་ཇི་སྙེད་པ། ། བདག་པོས་བཟུང་དང་མ་བཟུང་དེ་དག་ཀུན། ། བློ་ཡིས་ལེགས་པར་བླངས་ནས་བླ་མ་མཆོད། ། ༈། ། བསོད་ནམས་དུ་མའི་དཔལ་ལས་འཁྲུངས་པའི་རྫས། ། འཁོར་ལོ་ནོར་བུ་བཙུན་མོ་བློན་པོ་དང་། ། གླང་པོ་རྟ་མཆོག་དམག་དཔོན་རིན་ཆེན་ཏེ། ། རྒྱལ་སྲིད་སྣ་བདུན་དག་གིས༞། ཉེ་བར་མཁོ་བའི་འདོད་དགུ་འབྱུང་བའི་གནས། ། ཚལ་དང་ཁང་བཟང་མལ་སྟན་རལ་གྲི་དང་། ། རིན་ཆེན་ལྤགས་པ་ལྷྭམ་དང་ལྷ་ཡི་གོས། ། ཉེ་བའི་སྣ་བདུན་ཀུན་གྱིས༞། བཀྲ་ཤིས་རྫས་སུ་ལེགས་པར་བྱིན་བརླབས་པའི། ། མེ་ལོང་གི་ཝང་བ་ཞོ་དུར་བ་དང་། ། ཡུངས་ཀར་བིལ་བ་ལི་ཁྲི་དུང་དཀར་ཏེ། ། བཀྲ་ཤིས་རྫས་བརྒྱད་ཀུན་གྱིས༞། སྐྱེ་དགུ་བདེ་ཞིང་དགེ་བར་བྱེད་པའི་རྫས། ། དཔལ་བེའུ་འཁོར་ལོ་པདྨ་རྒྱལ་མཚན་དང་། ། གདུགས་དང་བུམ་པ་དུང་དཀར་གསེར་ཉ་སྟེ། ། བཀྲ་ཤིས་རྟགས་བརྒྱད་ཀུན་གྱིས་བླ་མ་མཆོད། ། ༈། ། ཟག་མེད་བདེ་བས་མྱོས་བྱེད་མ་ད་ན། ། སྟོབས་ལྡན་གོ་ཀུ་ལ་སོགས་བ་ལ་དང་། ། བཅུད་ལྡན་བི་མུ་ཤུ་སོགས་འཆི་མེད་དེ། ། ནང་གི་དམ་རྫས་ཀུན་གྱིས༞། ཕྱག་རྒྱ་བཞི་དང་སྙོམས་པར་སྦྱོར་བ་ལ། ། མཆོག་ཏུ་མི་འགྱུར་ལྷན་སྐྱེས་བདེ་བ་ཆེ། ། ཟག་མེད་ལུས་སེམས་ལྟས་པར་བྱེད་པའི་མཆོག། གསང་ཆེན་དགའ་བཞིའི་དཔལ་གྱིས༞། བདེ་གཤེགས་སྙིང་པོའི་ས་གཞི་ལྟར་བ་ལ། ། དྲི་མེད་བྱང་ཆུབ་སེམས་ཀྱི་ཡོན་ཆབ་གཏམས། ། དཀར་པོ་དགེ་བཅུའི་མེ་ཏོག་བསིལ་མ་བཀྲམ། ། རྣམ་དག་ཁྲིམས་ཀྱི་བདུག་པས༞། སྤྱན་དང་མངོན་ཤེས་གསལ་བའི་སྒྲོན་མེ་དང་། ། ཚངས་པའི་གནས་བཞིའི་དྲི་མཆོག་ཀུན་ནས་འཁྱིལ། ། སྙོམས་འཇུག་དགུ་ཡི་ཞལ་ཟས་རྨད་དུ་བྱུང་། ། འཆད་རྩོད་རྩོམ་པའི་རོལ་མོས༞། ཟབ་ཅིང་རྒྱ་ཆེའི་སྒྲ་ལྡན་ཆོས་ཀྱི་དུང་། ། ལེགས་གསུང་དམ་ཆོས་སྟོན་པའི་རྔ་བོ་ཆེ། ། བཤད་སྒྲུབ་བསྟན་པ་སྤེལ་བའི་གཎྜེའི་སྒྲ། ། ཐོས་བསམ་སྒོམ་པའི་རོལ་མོས༞། དྲི་མེད་ངད་པའི་ས་གཞི་ཡངས་པ་ལ། ། བྱང་ཕྱོགས་སོ་བདུན་རི་གླིང་རབ་ཏུ་མཛེས། ། ཤེས་རབ་སྙིང་རྗེའི་ཉི་ཟླ་ཆེར་གསལ་བའི། ། ཚོགས་གཉིས་འཁོར་ཡུག་ཆེན་པོས༞། ས་བཅུའི་ཡོན་ཏན་དགོས་འདོད་འབྱུང་བའི་བ། ། ཕ་རོལ་ཕྱིན་བཅུ་དཔག་བསམ་ལྗོན་པའི་ཤིང་། ། ཆོས་སྤྱོད་རྣམ་བཅུའི་མ་རྨོས་ལོ་ཏོག་རྒྱས། ། དབང་བཅུའི་གཏེར་ཆེན་བུམ་པས༞། བསྡུ་དངོས་གཟུངས་དང་སྤོབས་པའི་རྒྱན་ཕྲེང་ཅན། ། ཟག་མེད་ཕུང་པོ་འདོད་ཡོན་རྣམ་ལྔ་བཀྲམ། ། བྱང་ཆུབ་ཡན་ལག་རྒྱལ་སྲིད་སྣ་བདུན་བཀོད། ། བཀྲ་ཤིས་རྣམ་ཐར་བརྒྱད་ཀྱིས༞། སྟོབས་བཅུའི་རྒྱལ་མཚན་སྐུ་བཞིའི་ཏོག་གིས་མཛེས། ། མི་འཇིགས་བཞི་ཡི་གདུགས་དཀར་རྨད་དུ་བྱུང་། ། མ་འདྲེས་བཅོ་བརྒྱད་སྙན་པའི་བ་དན་འཕྱར། ། ཟིལ་གནོན་རྔ་ཡབ་གཡོ་བས༞། གྲུབ་ཆེན་བརྒྱད་ཀྱི་མཚན་གྱིས་རབ་ཏུ་བརྗིད། ། དབང་ཕྱུག་བརྒྱད་ཀྱི་དཔེ་བྱད་ཤིན་ཏུ་མཛེས། ། ལས་ཚོགས་རབ་འབྱམས་སྲིད་ལ་དབང་བསྒྱུར་བའི། ། དངོས་གྲུབ་འཁོར་ལོས་བསྒྱུར་བས༞། སྨིན་གྲོལ་ཟབ་མོའི་དཔལ་གྱིས་རབ་བརྗིད་ཅིང་། ། དགའ་བ་བཅུ་དྲུག་དཔའ་བོའི་གར་སྟབས་ཅན། ། བདེ་སྟོང་སྒྱུ་མའི་རྣམ་འཕྲུལ་དང་ལྡན་པའི། ། སྟོང་ཉིད་བཅུ་དྲུག་དཔའ་མོས༞། འཁོར་འདས་དབྱེ་བ་མེད་པའི་ལྟ་བ་དང་། ། བདེ་སྟོང་ཟུང་དུ་འཇུག་པའི་སྒོམ་པ་དང་། ། སྲིད་ཞི་མཉམ་ཉིད་འབྱོངས་པའི་སྤྱོད་པ་སྟེ། ། དོན་གཉིས་མཐར་ཕྱིན་འབྲས་བུས༞། མདོར་ན་ཐེག་པ་གསུམ་དང་གསང་སྔགས་ཀྱི། ། སྤངས་རྟོགས་ཡོན་ཏན་ཇི་སྙེད་ཡོད་པ་ཀུན། ། དད་འདུན་བློ་ཡིས་བླངས་ཤིང་སྤྲུལ་བྱས་ནས། ། སྒྲུབ་པའི་མཆོད་པ་དམ་པས༞། མཐའ་བཞི་སྤྲོས་པ་ཀུན་དང་བྲལ་བ་ཡི། ། སྨྲ་བསམ་བརྗོད་དུ་མེད་པའི་རང་བཞིན་ལ། ། ཟབ་ཞི་སྤྲོས་དང་བྲལ་བ་གཉུག་མའི་ངང་། ། འོད་གསལ་ཕྱག་རྒྱ་ཆེན་པོས༞། བདག་གི་ལུས་དང་ལོངས་སྤྱོད་དགེ་བ་སོགས། ། འཇིག་རྟེན་འཇིག་རྟེན་འདས་པའི་ཕུན་ཚོགས་རྣམས། ། དཀོན་མཆོག་གསུམ་ལ་ཕུལ་བས་འགྲོ་བ་ཀུན། ། རྒྱལ་བ་དགྱེས་པའི་དཔལ་ལ་སྤྱོད་པར་ཤོག། མི་རིགས་ཉེས་པ་གང་བགྱིས་སོ་སོར་བཤགས། ། རབ་དཀར་དགེ་བ་ཀུན་ལ་རྗེས་ཡི་རང་། ། ཟབ་ཡངས་ཆོས་ཀྱི་འཁོར་ལོ་བསྐོར་བར་བསྐུལ། ། མྱ་ངན་མི་འདའ་ཡུན་དུ་བཞུགས་པར་གསོལ། ། འདི་ལྟར་བསྒྲུབས་པའི་རབ་དཀར་དགེ་བའི་མཐུས། ། སྲིད་གསུམ་འཁོར་བའི་འཆིང་བ་ལས་གྲོལ་ཏེ། ། དཔལ་ལྡན་བླ་མ་མཆོག་གིས་རྗེས་བཟུང་ནས། ། ཀུན་མཁྱེན་མཆོག་གི་དངོས་གྲུབ་མྱུར་ཐོབ་ཤོག། འགྲོ་ཀུན་བླ་མེད་བྱང་ཆུབ་ཐོབ་དོན་དུ། ། སྐྱབས་མཆོག་ཁྱེད་ལ་རྟག་པར་སྐྱབས་མཆི་ཞིང་། ། ཐུན་མོང་ཁྱད་པར་དམ་ཚིག་སྡོམ་པ་རྣམས། ། དེང་ནས་བཟུང་སྟེ་ཚུལ་བཞིན་སྒྲུབ་པར་བགྱི། ། ཡིད་ལ་འདོད་དགུ་འབྱུང་བའི་རིན་པོ་ཆེ། ། སྐྱབས་མཆོག་ཁྱེད་ལ་ཞུ་ཞིང་གསོལ་བ་ནི། ། ཕན་བདེའི་འབྱུང་གནས་ཐུབ་བསྟན་རིན་པོ་ཆེ། ། ཐོས་བསམ་བསྒོམ་པ་དར་ཞིང་རྒྱས་པར་ཤོག། ཐར་པའི་དེད་དཔོན་བསྟན་འཛིན་བཤེས་གཉེན་རྣམས། ། སྐུ་ལ་བསྙུན་མེད་ཕྲིན་ལས་རབ་རྒྱས་ནས། ། རྟག་ཏུ་གདུལ་བྱར་གྱུར་བའི་འགྲོ་བ་ཀུན། ། ཐར་པའི་བདེ་ལ་མྱུར་དུ་འགོད་པར་ཤོག། དམ་ཆོས་སྒྲུབ་ལ་བརྩོན་པ་ཐམས་ཅད་ཀྱིས། ། ལམ་ཟབ་བླ་མའི་མོས་གུས་མཐར་ཕྱིན་ཏེ། ། ལུས་དང་ལོངས་སྤྱོད་དགེ་བས་མཉེས་བྱས་ནས། ། དཔལ་ལྡན་བླ་མའི་གོ་འཕང་མྱུར་ཐོབ་ཤོག། སྐྱབས་མཆོག་ཁྱེད་ཀྱིས་འགྲོ་བའི་དོན་རབ་མཛད། ། ཆོས་ཀྱི་སྐུ་ལ་འཕོ་འགྱུར་མི་མངའ་ཡང་། ། གཟུགས་སྐུ་བདག་གི་ལུས་ལ་རབ་བཀོད་ནས། ། མཆོག་དང་ཐུན་མོང་དངོས་གྲུབ་སྩལ་དུ་གསོལ། ། ཁྱེད་སྐུ་བདག་གི་ལུས་དང་གཅིག་ཏུ་གྱུར། ། ཁྱེད་གསུང་བདག་གི་ངག་ལ་རྗེས་སུ་ཞུགས། ། ཁྱེད་ཐུགས་བདག་གི་སེམས་དང་འདྲེས་གྱུར་ནས། ། སྐུ་གསུང་ཐུགས་ཀྱི་དངོས་གྲུབ་སྩལ་དུ་གསོལ། ། སྐུ་གསུང་ཐུགས་དང་ཡོན་ཏན་ཕྲིན་ལས་ཀུན། ། བདག་གིས་ལུས་ངག་ཡིད་གསུམ་བྱ་བ་ལ། ། བརྟན་པར་བཞུགས་ནས་གནས་སྐབས་ཐམས་ཅད་དུ། ། འདོད་དགུའི་བྱིན་རླབས་ཆར་བཞིན་འབབ་པར་ཤོག། རྙེད་དཀའི་དལ་འབྱོར་སྙིང་པོ་ལོངས་པ་དང་། ། བསམས་པའི་དོན་ལ་བར་ཆད་མེད་པ་དང་། ། གནས་སྐབས་ཀུན་ཏུ་ཕན་བདེ་རྒྱས་པ་ཡི། ། ཚེ་དང་ཆོས་འབྱོར་རྒྱས་པའི་བཀྲ་ཤིས་ཤོག། བཤད་སྒྲུབ་བསྟན་པ་ཕྱོགས་བཅུར་རྒྱས་པ་དང་། ། བྱས་པའི་ལས་རྣམས་གཞན་དོན་འགྱུར་བ་དང་། ། སྤྱོད་པ་ཀུན་ལ་སངས་རྒྱས་དགྱེས་པ་ཡི། ། ཅི་བསམས་ཆོས་བཞིན་འགྲུབ་པའི་བཀྲ་ཤིས་ཤོག། ཅེས་བླ་མ་དམ་པ་ལ་མཆོད་པའི་རིམ་པ་པཎྜི་ཏ་འབུམ་ཕྲག་གསུམ་པས་དཔལ་ས་སྐྱའི་གཙུག་ལག་ཁང་དུ་སྦྱར་པའོ། ། ། ། ཨོཾ་སྭ་སྟི། དཔལ་ལྡན་རྒྱལ་བ་བྱམཾས་པའིཾ་ངོ་བོ། ། འགྲོ་ལ་ཆོསཾ་ཀྱིཾ་དགའ་སྟོན་སྦྱིན་མཛད། ། དོཾན་གཉིས་ལྷུན་གྲུབཾ་འབུམཾ་ཕྲགཾ་གསུམཾ་ལ། ། མི་ཕྱེད་དད་པའི་གཙུག་གིས་མཆོད་དོ། ། འདྲེན་པ་ཉིད་དང་ཉིད་ཀྱི་བསྟན་པ། ། སྐྱབས་མཆོག་རིན་ཆེན་དབང་གི་རྒྱལ་པོ། ། རྙེད་བཀུར་རྒྱལ་མཚན་རྩེ་མོར་ལེགས་མཆོད། ། འགྲོ་ལ་འདོད་དགུའི་དཔལ་འབྱོར་རབ་སྩོལ། ། མི་དབང་བསོད་ནམས་བརྒྱ་ཕྲག་དག་ལས། ། ལེགས་པར་བསྐྲུན་པའི་དལ་འབྱོར་རྟེན་བཟང་། ། དཔལ་འབྱོར་ཕུན་ཚོགས་མ་ལུས་འཛོམ་པས། ། ཆོས་སྒོ་བར་གྱི་དགའ་སྟོན་ལེགས་སྩལ། ། མཁའ་ཁྱབ་འགྲོ་ལ་ཕན་བདེའི་དགེ་ལེགས། ། མ་ལུས་འབྱུང་བ་ཉིད་དུ་གྱུར་ཅིག། པར་ལ་མཁས་པ་ནམ་མཁའ་རྒྱ་མཚོའོ། ། ། ། པཎ་ཆེན་འབུམ་ཕྲག་གསུམ་པ། བླ་མ་དམ་པ་མཆོད་པའི་རིམ་པ།